**Smernica o oceňovaní študentov**

Článok1

Touto smernicou sa definujú ocenenia študentov, ktoré sa udeľujú na konci školského roka a definujú sa pravidlá, pomocou ktorých sa určujú odmeňovaní študenti.

Článok2

Na konci školského roku sa udeľujú tieto ocenenia:

1. **Cena riaditeľa školy**
2. **Najlepší skokan roka**

Keďže študenti maturitného ročníka sa tohto oceňovania nezúčastňujú, pre nich sa definuje cena **Najlepší absolvent roka** , ktorá sa udeľuje jednému z nich pri príležitosti ukončenia štúdia a odovzdávania maturitných vysvedčení.

Článok3

**Cena riaditeľa školy** sa udeľuje v každej organizačnej zložke jednému študentovi. Získanie tejto ceny je spojené s finančnou odmenou 50 eur.

Predpoklady na získanie tejto ceny (platia pre všetky organizačné zložky rovnako):

* študijný priemer najviac 1,50 v obidvoch polrokoch sledovaného školského roku
* ospravedlnená absencia za celý školský rok – maximálne 10 hodín
* študent nesmie mať v danom školskom roku výchovné opatrenie ani zníženú známku zo správania
* humánny čin alebo dobrovoľnícka aktivita v mimovyučovacom čase
* reprezentácia školy vo vedomostných a športových súťažiach - minimálne 1. miesto v okresnom kole (týka sa súťaží uvedených v Kalendári súťaží a olympiád- príloha POP)
* reprezentácia školy nad rámec Kalendára olympiád a súťaží – 1.miesto alebo laureát týchto súťaží

Nominácie na získanie ceny predkladajú pedagogickí a odborní zamestnanci školy, pátri, študentská rada v termíne do 20.júna príslušného školského roku aj so zdôvodnením. Nominovaní môžu byť študenti, ktorí splnia minimálne tri z vymenovaných kritérií.

Cenu získa ten študent, ktorý splnil najviac kritérií a jeho ocenenie schváli pedagogická rada príslušnej organizačnej zložky hlasovaním.

Ak sa nenájde študent, ktorý by vyhovoval kritériám na ocenenie, Cena riaditeľa školy sa neudelí.

Článok4

Cenu **Najlepší skokan roka** získa jeden žiak z celej spojenej školy, ktorý si najviac zlepší študijný priemer od 1.polroku ku koncu daného školského roku a nebudú mu v priebehu školského roku udelené výchovné opatrenia ani nebude mať zníženú známku zo správania.

O ocenenom žiakovi rozhodne vedenie školy porovnaním študijných výsledkov v prvom a druhom polroku príslušného školského roku.

Získanie tejto ceny je spojené s finančnou odmenou 30 eur.

V prípade, že sa nájde viac študentov vyhovujúcich týmto kritériám, suma 30 eur sa rozdelí rovnakým dielom medzi každého z nich.

Článok5

Cena riaditeľa školy aj ocenenie Najlepší skokan roka sa udelí verejne na zhromaždení študentov školy na konci školského roku po školskej svätej omši.

Článok6

Cena **Najlepší absolvent roka** sa udelí jednému študentovi maturitného ročníka, ktorý spĺňa tieto predpoklady:

* študijný priemer najviac 1,50 na konci každého školského roku počas štúdia na štvorročnom gymnáziu, resp. v ročníkoch kvinta-oktáva v osemročnom gymnáziu a tiež na maturitnom vysvedčení z ústnej časti maturitných skúšok
* ospravedlnená absencia za celý maturitný školský rok – maximálne 10 hodín
* študent nesmie mať počas celého štúdia výchovné opatrenie ani zníženú známku zo správania
* humánny čin alebo dobrovoľnícka aktivita v mimovyučovacom čase
* reprezentácia školy vo vedomostných a športových súťažiach - minimálne 1. miesto v okresnom kole (týka sa súťaží uvedených v Kalendári súťaží a olympiád- príloha POP)
* reprezentácia školy nad rámec Kalendára olympiád a súťaží – 1.miesto alebo laureát týchto súťaží

Nominácie na získanie ceny predkladajú pedagogickí a odborní zamestnanci školy, pátri, študentská rada v termíne do záverečnej klasifikačnej pedagogickej rady študentov maturitného ročníka príslušného školského roku aj so zdôvodnením. Nominovaní môžu byť študenti, ktorí splnia minimálne tri z vymenovaných kritérií.

Cenu získa ten študent, ktorý splnil najviac kritérií a jeho ocenenie schváli vedenie školy hlasovaním.

Získanie tejto ceny je spojené s finančnou odmenou vo výške 50 eur.

Ak sa nenájde študent, ktorý by vyhovoval kritériám na ocenenie, cena Najlepší absolvent školy sa neudelí.

Článok7

Táto smernica platí od 11. júna 2012. Prvýkrát bude použitá na oceňovanie študentov na konci školského roku 2011/2012.